Det nordjyske kulturliv håber, den nyudnævnte kulturminister ser nord på i hendes fremtidige politik.

En nordjyde har overtaget stilling som kulturminister og det håber det nordjyske kulturliv bliver en fordel for dem. - Uffe Elbæk signalerede i høj grad, at han så kulturen som en drivkraft for vores samfund og en måde at arbejde os ud af krisen på. Jeg håber, Marianne Jelved vil videreføre den linie, men jeg håber også, hun får rettet kikkerten lidt mere mod Nordjylland, og at hun får skabt nogle flere politiske resultater, siger Kunstens direktør Gitte Ørskov til P4 Nordjylland. Også længere mod syd, er der håb om et større fokus på Danmarks nordligste del, når opmærksomheden - og pengene - skal deles ud. - Det ville være skønt, hvis den nye kulturminister også fik lyst til for eksempel at gæste et lille teater - at det ikke altid er de store teatre, siger Jørgen Trap, der er bestyrelsesformand for Himmerlands Teater, til P4 Nordjylland. Marianne Jelved er valgt for det Radikale Venstre i Hjørring-kredsen.